Aprel boshlarida Eron hukumati mamlakatda koronavirusning to‘rtinchi to‘lqini boshlanganini ma’lum qilgandi. Foto: Iranian Presidency Office via AP Eronda koronavirus bilan bog‘liq vaziyat yomonlashmoqda, kasallikning beshinchi to‘lqiniga duch kelganlik ehtimoli mavjud, dedi mamlakat prezidenti Hasan Ruhoniy. "Janubiy va janubi-sharqiy tumanlarda koronavirusning "delta" shtammi tarqalishi holatlari kuzatildi. Mazkur shtamm boshqa viloyatlarga ham kirib keldi va vaziyat avvalgi haftalarga nisbatan sezilarli darajada yomonlashdi", - dedi u. Ruhoniyning ta’kidlashicha, mamlakatda kuniga 500 ming fuqaroni emlash imkoniyati borligiga qaramasdan, virus tarqalishining oldini olish borasidagi tavsiyalarga rioya qilish zarur. "Ehtimol, beshinchi to‘lqin boshlanib bo‘ldi", - dedi Eron prezidenti. Aprel boshlarida Eron hukumati mamlakatda koronavirusning to‘rtinchi to‘lqini boshlanganini ma’lum qilgandi. Eronda kasallik yuqtirganlar soni 3,3 million nafarga yetgan, 85,6 ming bemor vafot etgan.